Nóg ŉ hofbevel teen poskantoor oor MEDiPOS(Foto: SA Poskantoor) MEDiPOS, die mediese skema van die sukkelende Poskantoor, eis nou die agterstallige bydraes – wat die Poskantoor veronderstel was om aan hom oor te betaal – van lede wie se mediese fonds ieder geval die naweek opgeskort is. Ria Sheehan se 80-jarige ma is een van dié mediesefondslede wat pas ŉ boodskap van MEDiPOS ontvang het dat sy aanspreeklik is vir R81 000 se agterstallige bydraes wat die Poskantoor die afgelope paar maande versuim het om oor te betaal. “My ma is ŉ hartlyer. Sy gebruik chroniese medikasie. Wat doen ons nou? Jy sit nou net en niemand weet wat gaan aan nie. Daar is geen kommunikasie van die Poskantoor se kant af nie. Al wat die mense nou kry, is dreigbriewe van MEDiPOS. Dit is regtigwaar baie sleg. “Ons weet nie wat om te doen of waarheen nou nie. “Hierdie hele gedoente stres my ma geweldig uit. Ons probeer kalm bly vir haar onthalwe, maar dit voel of jy iemand kan te lyf gaan wat dit veroorsaak het… as jy net iemand in die hande kan kry,” sê Sheehan. Haar ma en pa (wat vroeër oorlede is) het albei meer as drie dekades lank vir die Poskantoor in Noordwes gewerk. Sheehan sê nou bly oproepe na die Poskantoor se hoofkantoor onbeantwoord. “Daar is ŉ doodse stilte van die Poskantoor se kant af. “As ŉ mens net kan weet wat jy moet doen, veral die pensioenarisse. Baie van hulle het nie kinders wat hierdie goed namens hulle kan opvolg nie,” sê Sheehan. Solidariteit het intussen nog ŉ oorwinning vir sy lede behaal nadat die arbeidshof in Johannesburg opnuut beslis het dat die Poskantoor die betrokke vakbondlede se agterstallige bydraes moet betaal om te verhoed dat hul voordele opgeskort word. Solidariteit het vroeër ook ŉ bevel bekom wat die Poskantoor gedwing het om R3,3 miljoen in agterstallige bydraes van sy lede aan MEDiPOS oor te betaal. Dit is reeds gedoen. Die hof het nou ŉ tussentydse bevel gemaak dat die Poskantoor die bykomende Solidariteit-lede wat hulle in die nuwe aansoek tot die hof gewend het, se agterstallige bydraes teen Vrydag moet betaal. Die bedrag beloop sowat R4,5 miljoen. Die tussentydse uitspraak wat vereffening teen die einde van die week afdwing, is aanvullend tot die vorige uitspraak wat die betaling van R3 miljoen verseker het. Die saak word later vandeesmaand hervat. Solidariteit sê dit bly egter ŉ probleem dat staatsinstellings deurlopend versuim om ooreenkomste met werknemers na te kom. “Hierdie jaarlikse hofgedinge om mense se mediese fondse en voordele waarvoor hulle gewerk het te beskerm, bly kommerwekkend. Die werklike kommer is egter werknemers en voormalige werknemers wat met honderde duisende rande in skuld gedompel word, omdat die Poskantoor nie sy verantwoordelikhede nagekom het nie,” sê Anton van der Bijl, adjunkbestuurshoof van Solidariteit. “Hierdie staatsentiteit, soos ander, is tot so ŉ mate toe wanbestuur dat geld wat afgetrek word van salarisse, spesifiek bedoel om oorbetaal te word, dit nooit uit die Poskantoor se bankrekening gemaak het nie.” Van der Bijl sê dit lyk of die Poskantoor hom doof hou vir werkers se pleidooie terwyl hulle steier onder ŉ krisis. “Die instellings se “apatiese uitkyk” teenoor diegene waarvoor hy verantwoordelik is, is ŉ aanduiding van die staatsdiens se morele kompas. “Die howe bly die enigste uitweg om die staat en sy entiteite verantwoordbaar te hou, en ons sal dit deurlopend doen. Hardwerkende mense verdien nie om uitgelewer te wees aan hulle omstandighede nie, maar hulle verdien wel geregtigheid. Die howe bied ons darem dit.” Die Poskantoor het nog nie op navrae oor die jongste hofbevel gereageer nie.